Spojené kráľovstvo dnes o polnoci opustí Európsku úniu, po tom, čo Európsky parlament a Rada tento týždeň schválili dohodu o jeho vystúpení. Tá ustanovuje prechodné obdobie do 31. decembra 2020, počas ktorého zostáva Spojené kráľovstvo členom jednotného trhu a colnej únie. Vzťah medzi Úniou a Britániou sa preto nezmení a pravidlá vyplývajúce z členstva ostanú pre občanov EÚ žijúcich v Británii zatiaľ nezmenené.
Pri tejto príležitosti dnes predsedovia troch hlavných inštitúcii EÚ Ursula von der Leyenová, David-Maria Sassoli a Charles Michel predniesli spoločné tlačové vyhlásenie v Parlamentáriu Európskeho parlamentu. Predsedníčka Európskej komisie, von der Leyenová povedala: "Chceme mať čo najlepšie partnerstvo so Spojeným kráľovstvom. Je však zrejmé, že vždy bude rozdiel (vo vzťahu). Je dôležité patriť k Európskej únii." V pondelok 3. februára Komisia prijme a predloží Rade návrhy rokovacích smerníc pre budúce jednanie o vzťahoch so Spojeným kráľovstvom. Michel Barnier, hlavný vyjednávač Európskej komisie, usporiada v pondelok tlačovú konferenciu a technický brífing, ktorý bude dostupný naživo na EbS.